Fit-13 ta' Ottubru 2016, il-Kunsill approva għall-aħħar darba d-direttiva dwar id-dritt għal għajnuna legali għal ċittadini suspettati jew akkużati b'reat kriminali u għal dawk soġġetti għal mandat ta' arrest Ewropew. Id-direttiva proposta tistabbilixxi regoli minimi dwar id-dritt għal għajnuna legali għal persuni suspettati jew akkużati fi proċedimenti kriminali li huma mċaħħda mil-libertà, u f'ċerti sitwazzjonijiet oħra. Hija tiżgura wkoll li tingħata għajnuna legali fi proċedimenti ta' mandat ta' arrest Ewropew, skont ċerti kondizzjonijiet, kemm fl-istat membru ta' eżekuzzjoni kif ukoll f'dak emittenti. "Għal proċess ġust, aċċess għal avukat huwa essenzjali. Bid-definizzjoni tar-rekwiżiti minimi għall-għoti ta' għajnuna legali, din id-direttiva ser tgħin tikseb dan l-għan, għal ġustizzja aċċessibbli għal kulħadd, irrispettivament mil-livell tad-dħul tagħhom. Nemmen ukoll b'mod qawwi li dan ser jikkontribwixxi għal fiduċja reċiproka bejn il-pajjiżi Ewropej u għaldaqstant għal kooperazzjoni mtejba f'kawżi kriminali." Il-Ministru Žitňanská mill-presidenza Slovakka Ir-regoli l-ġodda dwar l-għoti tal-għajnuna legali se jgħinu biex il-ġustizzja ssir aċċessibbli għal kulħadd. Meta mqabbel mal-proposta tal-Kummissjoni, l-ambitu tal-applikazzjoni tad-direttiva twessa' biex jinkludi dritt għal għajnuna legali f'kull stadju tal-proċess tal-ġustizzja kriminali , skont ċerti kondizzjonijiet. Il-proposta inizjali pprevediet biss dritt għal għajnuna legali proviżorja li kienet maħsuba biex tkopri biss l-istadju inizjali tal-proċedimenti kriminali qabel ma tittieħed deċiżjoni finali dwar l-għajnuna legali. Sabiex jiġi definit jekk persuna hijiex eliġibbli għal għajnuna legali, il-pajjiżi tal-UE ser ikunu jistgħu jużaw test tal-mezzi u tal-merti . It-"test tal-mezzi" għandu l-għan li jiġi vvalutat jekk il-persuna effettivament għandhiex biżżejjed riżorsi biex tħallas għall-assistenza legali, filwaqt li t-"test tal-merti" jippermetti li jiġi vvalutat jekk l-għoti ta' għajnuna legali jkunx fl-interess tal-ġustizzja fid-dawl taċ-ċirkustanzi tal-kawża. Il-Parlament Ewropew laħaq qbil dwar it-test fl-4 ta' Ottubru. L-adozzjoni finali mill-Kunsill illum ittemm il-proċedura leġislattiva. Ladarba tiġi ppubblikata fil-Ġurnal Uffiċjali, l-istati membri ser ikollhom 30 xahar biex jittrasponu d-direttiva fil-leġislazzjoni nazzjonali tagħhom. Ir-Renju Unit u l-Irlanda ddeċidew li ma jipparteċipawx filwaqt li d-Danimarka b'mod awtomatiku ma tipparteċipax f'leġislazzjoni dwar il-ġustizzja u l-affarijiet interni. Pjan direzzjonali dwar id-drittijiet proċedurali Din id-direttiva hija l-aħħar test legali previst bħala parti mill-pjan direzzjonali għat-tisħiħ tad-drittijiet proċedurali ta' persuni suspettati jew akkużati fi proċedimenti kriminali adottat mill-Kunsill f'Novembru 2009. L-objettiv tal-pjan direzzjonali kien li jiġi żgurat li kwalunkwe ċittadin involut fi proċedimenti kriminali fi stat membru jibbenefika minn ċerti drittijiet proċedurali minimi fl-Unjoni Ewropea kollha. Dan għandu jtejjeb ukoll il-fiduċja reċiproka bejn awtoritajiet ġudizzjarji fl-Unjoni Ewropea, u b'hekk jinkoraġġixxi l-applikazzjoni ta' strumenti bħall-mandat ta' arrest Ewropew. Diġà ġew adottati ħames miżuri oħra abbażi tal-pjan direzzjonali: id-dritt għall-interpretazzjoni u għat-traduzzjoni (Direttiva 2010/64); id-dritt għall-informazzjoni (Direttiva 2012/13); id-dritt ta' aċċess għas-servizzi ta' avukat (Direttiva 2013/48); il-preżunzjoni tal-innoċenza (Direttiva 2016/343); u garanziji speċjali għat-tfal (Direttiva 2016/800). Ara l-paġna tal-laqgħa